Document ID: 31989R3677

NEUVOSTON ASETUS (ETY) N:o 3677/89,
annettu 7 päivänä joulukuuta 1989,
tiettyjen maahantuotujen laatuviinien kokonaisalkoholipitoisuudesta tilavuusprosentteina ja kokonaishappoisuudesta sekä asetuksen (ETY) N:o 2931/80 kumoamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1236/89(2), ja erityisesti sen 70 artiklan 2 kohdan toisen alakohdan,
ottaa huomioon komission ehdotuksen,
sekä katsoo, että
asetuksen (ETY) N:o 822/87 70 artiklan 1 kohdan b alakohdan mukaisesti muita kolmannesta maasta peräisin olevia, nautittavaksi tarkoitettuja viinejä kuin kuohuviinejä ja väkeviä viinejä ei saa tuoda yhteisöön, jos niiden kokonaisalkoholipitoisuus on suurempi kuin 15 tilavuusprosenttia tai jos niiden viinihappona ilmaistu kokonaishappoisuus on vähemmän kuin 4,5 grammaa litraa kohti; kyseisen asetuksen 70 artiklan 2 kohdan a alakohdassa säädetään kuitenkin poikkeusmahdollisuudesta, jos tällaisella maantieteellisellä merkinnällä kuvatulla viinillä on erityisiä laatuominaisuuksia,
tiettyjen Unkarista tai Sveitsistä peräisin olevien, ominaisuuksiltaan puhdaslaatuisten ja tuotantomäärältään rajattujen viinien kokonaisalkoholipitoisuuden tai kokonaishappoisuuden raja-arvot ylittyvät tai alittuvat vastaavasti niiden erityisten perinteisten valmistustapojen vuoksi; olisi sallittava näiden viinien pitäminen kaupan yhteisön markkinoilla; tästä oikeudesta hyötymiseksi täytettävien edellytysten noudattamiseksi on kuitenkin syytä vaatia alkuperämaan virallisen toimielimen todistus vientiasiakirjaan, joka otetaan käyttöön viinien, rypäletäysmehujen ja rypälemehujen tuontiin vaaditusta todistuksesta ja määritysselosteesta 18 päivänä joulukuuta 1985 annetulla komission asetuksella (ETY) N:o 3590/85(3), sellaisena kuin se on viimeksi muutettuna asetuksella (ETY) N:o 2039/88(4),
tietyistä Itävallan tasavallasta peräisin olevista laatuviineistä 11 päivänä marraskuuta 1980 annetussa neuvoston asetuksessa (ETY) N:o 2931/80(5) säädetään poikkeuksesta asetuksen (ETY) N:o 822/87 70 artiklan 2 kohdan a alakohdassa vahvistetuin edellytyksin Itävallasta peräisin oleville tietyille laatuviineille, joiden kokonaisalkoholipitoisuus on suurempi kuin 15 tilavuusprosenttia, ja
selkeyden vuoksi olisi koottava kaikki asetuksen (ETY) N:o 822/87 70 artiklan 2 kohdan a alakohdan mukaisesti myönnetyt poikkeukset samaan asetukseen; tämän vuoksi tähän asetukseen olisi sisällytettävä asetuksen (ETY) N:o 2931/80 säännökset ottaen huomioon Euroopan talousyhteisön ja Itävallan tasavallan välinen uusi sopimus laatuviinien sekä retsinaviinin valvonnasta ja keskinäisestä suojaamisesta(6),
ON ANTANUT TÄMÄN ASETUKSEN:
1 artikla
1 Yhteisöön voidaan tuoda nautittavaksi viinejä,
a) jotka ovat peräisin Itävallasta ja joiden väkevöimätön kokonaisalkoholipitoisuus on suurempi kuin 15 tilavuusprosenttia, kun ne on kuvattu:
- Euroopan talousyhteisön ja Itävallan tasavallan välisessä laatuviinien sekä retsinaviinin valvontaa ja keskinäistä suojaamista koskevassa sopimuksessa viinialueen osa-alueen nimellä ja tarvittaessa lisäksi osa-aluetta pienemmän maantieteellisen yksikön nimellä
ja
- yhdellä seuraavista merkinnöistä: "Auslese" tai "Auslesewein", "Beerenauslese" tai "Beerenauslesewein", "Ausbruch" tai "Ausbruchwein", "Trockenbeerenauslese";
b) jotka ovat peräisin Unkarista ja joiden väkevöimätön kokonaisalkoholipitoisuus on enemmän kuin 15 tilavuusprosenttia, kun ne on kuvattu:
- merkinnöillä "Tokaji Aszu" tai "Tokaji Aszueszencia" tai "Tokaji Eszencia" tai "Tokaji Szamorodni"
tai
- merkinnöillä "Különleges Minöségü bor" (ensiluokkaista laatua oleva viini) täydennettynä maantieteellisellä merkinnällä ja yhdellä seuraavista merkinnöistä:
- "késöl szüretelésü bor",
- "válogatott szüretelésü bor",
- "töppedt szölöböl készült bor",
- "aszubor";
c) jotka ovat peräisin Sveitsistä ja jotka voidaan rinnastaa tma-laatuviineihin, kun niiden viinihappona ilmaistu kokonaishappoisuus on pienempi kuin 4,5 grammaa mutta suurempi kuin 3 grammaa litraa kohti ja kun vähintään 85 prosenttia näistä viineistä on peräisin yhden tai useamman seuraavan viiniköynnöslajikkeen rypäleistä:
- Chasselas,
- Müller-Thurgau,
- Sylvaner,
- Pinot noir
tai
- Merlot,
ja jotka on kuvattava maantieteellisellä merkinnällä.
2 Edellä 1 kohdan b ja c alakohtaa sovellettaessa sellaisen alkuperämaan virallisen toimielimen, joka on oikeutettu laatimaan asetuksessa (ETY) N:o 3590/85 tarkoitetun asiakirjan VI 1, on merkittävä tämän asiakirjan 15 kohtaan seuraava merkintä:
"Todistetaan, että tämä viini täyttää asetuksen (ETY) N:o 822/87 70 artiklan 2 kohdan toisen alakohdan a ala-kohdan ensimmäisessä luetelmakohdassa(*)/toisessa luetelmakohdassa(*) ja asetuksessa (ETY) N:o 3677/89 säädetyt edellytykset.
(*) Tarpeeton viivataan yli."
ja vahvistettava tämä merkintä lyömällä siihen leima.
3 Edellä 1 kohdan b alakohdassa tarkoitettuihin tuotteisiin sovelletaan 1 ja 2 kohtaa 31 päivään elokuuta 1990.
2 artikla
Kumotaan asetus (ETY) N:o 2931/80.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä joulukuuta 1989.

Labels: 3
17